Kristen Touborg (SF), 2000-02-09:
Da SF's ordfører på området, fru Anni Svanholt, ikke har mulighed for at være til stede, har jeg lovet at give udtryk for SF's holdning til lovforslag nr. L 171: Lovforslaget medfører, at kommunerne fremover kan udlicitere hjemmesygeplejen til private firmaer.
Kommunerne vil fremover fortsat have ansvaret for kvaliteten i hjemmeplejen, men vil nu få muligheder for at overgive udførelsen til andre.
Umiddelbart kunne man sige: Jo flere fleksible muligheder en kommune kan få, desto bedre løsninger og større kompetence til det kommunale selvstyre.
Sådan kunne man umiddelbart sige. Når SF, som ellers går ind for udbredt kommunalt selvstyre, alligevel går imod dette forslag, er det, fordi vi grundlæggende mener, at forebyggelse, behandling og pleje er opgaver, det offentlige skal varetage.
Hvis det offentlige ikke er godt nok, må det se at blive det.
Den basale omsorg for borgerne skal sikres og ikke styres og udføres af private virksomheder, hvis hovedformål er at skabe kapital.
Det er og bliver en uskik efter vores opfattelse.
Hvis private firmaer skal kunne tjene penge på f.eks. hjemmesygepleje, så er det, fordi servicen enten bliver ringere, eller også bliver personalet presset voldsomt med risiko for nedslidning og sygdom.
Så enkelt er det faktisk.
Mange kommuner vil blive tvunget til at udlicitere, idet de økonomiske rammer, de får tildelt, er så stramme, at de reelt ingen valgmuligheder har.
Med de udliciteringsregler, vi har i dag, som helt klart favoriserer de private virksomheder, har kommunerne meget få muligheder.
Det vil betyde, at kommunerne vil få endnu sværere ved at rekruttere sygeplejersker, som allerede i dag er en mangelvare.
Det vil også betyde, at kommunerne vil miste kvalificeret arbejdskraft, og uden den, hvordan skal kommunerne så fremover være i stand til at kontrollere, om opgaverne bliver udført ordentligt?
Inden for den sidste tid har der været mange sager, der viser, hvor svært det er for en kommune at have ressourcer til kontrolfunktionen.
Det har endda været på områder, hvor det er væsentlig nemmere at kontrollere, nemlig sådan noget som hvor mange nullermænd der er, hvor højt græsset er osv.
Det er væsentlig sværere at kontrollere omsorg og pleje.
Det kræver i allerhøjeste grad kvalificeret, fagligt personale.
De personer, der er ansvarlige for behandling og pleje, skal være direkte forpligtet over for kommunen.
Det giver borgerne den største retssikkerhed.
Det giver endvidere de største muligheder for tværfagligt samarbejde og koordination i forbindelse med sygehusophold.
Den udvikling, dette lovforslag lægger op til, tager vi i SF afstand fra.
Hvis kommunerne bliver tømt for fagligt personale, bliver det private selskaber, der i fremtiden både sætter dagsordenen og prisen, og hvis hovedparten af de kommunale opgaver udliciteres, udhules og afvikles det kommunale selvstyre i virkeligheden.
Borgerne har ikke en chance for at følge med i, hvilken service de betaler for, og det virker altså ansvarsforflygtigende i forhold til de folkevalgte, som skal stå til ansvar for opgaver, de ikke umiddelbart har indflydelse på eller kan gribe ind over for.
Det her lovforslag er efter vores opfattelse
endnu et eksempel på et ideologisk forslag fra Venstre og De Konservatives side.
De vil privatisere for enhver pris.